Cargobus toimetab oktoobri lõpust dokumente ja väikepakke regulaarliinil Tallinna, Riia ja Vilniuse vahel kohale viie tunni jooksul.
”Vaieldamatult oleme Baltikumis ainus, kes pakub regulaarset pakivedu sellise kiirusega ning ütleb kliendile ka täpse aja, millal pakk sihtkohta jõuab,” täpsustab Cargobus juhatuse esimees Argo Puhm uut võimalust.
”Võtmeklientidena näeme pankasid, hotelle, kirjastusi, meditsiiniettevõtteid, kuller- ja transpordifirmasid ning teisi Baltikumis tegutsevaid ettevõtteid.”
"Vajadus sellise teenuse järele oli juba aastaid," täpsustas ettevõtte pressiesindaja Kadri Juhanson. "Eks kõik pakivedajad konkureeri siin. Erinevalt kulleritest, kes pakuvad pigem tellimuse peale ühekordset vedu, pakume meie regulaarliini."
Veod toimuvad Riia-Tallinn liinil 8, Tallinn-Riia liinil 7, Riia-Vilnius liinil 5 ja Vilnius-Riia liinil 4 korda päevas.
Cargobus juhatuse esimees Argo Puhm prognoosib uue teenuse läbi mahtude kasvu 50% käesoleva aasta lõpuks. "Suurimat kasvu ennustame Riiast Tallinnasse ning Vilniusse saatmiste osas, kuna Riias paiknevad paljude rahvuvaheliste ettevõtete peakontorid."
Septembri alguses teatas Cargobus koostööst Eesti pakiveoturu teise suurema tegija DPDga - 24 Cargobusi teeninduspunktidest saab sellega paki ka Eestist välja lähetada.
Cargobusi omanik on bussiettevõtja Hugo Osula abikaasa Tiiu Osula. Ettevõte teenis eelmisel aastal 28 mln kroonise käibe juures 500 000 krooni kahjumit.